XO โวรายได้ปี 59 แจ่ม ลุยซื้อธุรกิจผลิต-ส่งออกอาหารลั่นได้ข้อสรุปปี 60
XO โวรายได้ปี 59 แจ่ม ลุยซื้อธุรกิจผลิต-ส่งออกอาหารลั่นได้ข้อสรุปปี 60
6 ก.ค. 2559

นายจิตติพร จันทรัช กรรมการผู้จัดการ บริษัท เอ็กโซติค ฟู้ด จำกัด (มหาชน) หรือ XO เปิดเผยว่า บริษัทคาดผลประกอบการในปี 59 รายได้จะเติบโตราว 15% จากปีก่อนที่ทำรายได้ 747.53 ล้านบาท เป็นไปตามคำสั่งซื้อที่เข้ามาเพิ่มขึ้นทั้งจากลูกค้าใหม่และลูกค้าเดิม 
นอกจากนี้บริษัทอยู่ระหว่างเจรจาเข้าซื้อกิจการธุรกิจอาหารในประเทศ ซึ่งเป็นผู้ผลิตและส่งออกที่มียอดขายราว 500 ล้านบาท/ปี คาดว่าจะสรุปได้ภายในปี 60 น่าจะส่งผลให้บริษัทฯเติบโตอย่างมีนัยสำคัญ โดยบริษัทตั้งเป้าหมายปี 61 รายได้จะเติบโตแตะ 2,000 ล้านบาท เป็นการเติบโตทั้งจากธุรกิจเดิม และธุรกิจใหม่ที่จะเข้ามาต่อยอด
สำหรับงบลงทุนที่จะใช้ซื้อกิจการใหม่นั้น บริษัทถือว่ามีความพร้อมทางด้านการเงิน ทั้งกระแสเงินสดจากที่ผ่านมาที่มีการออกวอแรนด์ และการกู้ยืมจากสถาบันทางการเงิน เนื่องจากปัจจุบันมีอัตราส่วนหนี้สินต่อทุน (D/E) เพียง 0.6 เท่า
 